Aondörp

Aondörp () is en Dörp in de Gemeen Blenner (Samtgemeen Thänhusen) in’n Landkreis Veern, Neddersassen.

 Geografie 

De Oort liggt in de Masch von de Werser nich wied af von’n Diek. Dat Water ut dat Rebeed flütt över Gravens na de Blenner Emte hen af.

De Naveröörd sünd Ritzenbargen in’n Noordoosten, Lüttjen Huttbargen in’n Oosten, Groten Huttbargen un Neddern Hu’e in’n Süüdoosten, Öste, Vaste un Blenner in’n Süüdwesten, Hidzdörp in’n Westen un Reer in’n Noordwesten.

 Historie 

Aondörp kummt an’n 24. Mai 935 as Omanthorp toeerst in en Oorkunn vör, in de König Hinnerk I. de Kark in Hamborg un den Hambörger Arzbischop Unni bestätigt, dat de Eddelherr Willarius sien Besitt in negen Dörper in’n Ruum Langwedel gegen Besitt von de Hambörger Kark tuuscht hett.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Blenner in’n Kanton Mattfeld höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Intschen in’n Kanton Thänhusen.

De Oort hett vör 1852 to de Vaagdie Intschen in dat Amt Wessen-Thänhusen tohöört un denn von 1852 bet 1859 to dat Amt Swarm. As dat Amt Swarm 1859 oplööst worrn is, keem Ritzenbargen mit Aondörp an dat Amt Veern. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

De Oort hett jümmer al to de Gemeen Aondörp höört. De Gemeen hett in dat 20. Johrhunnert denn aver den Naam to Ritzenbargen ännert. Se is an’n 1. Juli 1968 an de Gemeen Blenner kamen. An’n 1. Juli 1972 mit de Gemeenreform in Neddersassen is de Gemeen Blenner denn noch wedder düüdlich grötter worrn.

 Inwahnertall 

 Religion 

Aondörp is evangeelsch-luthersch präägt un höört to dat Kaspel von’n Veerner Doom.

För de Kathoolschen is de St.-Josef-Kark in Veern tostännig.

 Weertschop un Infrastruktur 

För Aondörp is de freewillige Füürwehr Blenner mit tostännig.

 Verkehr 

Aondörp is över lüttjere Straten anbunnen an de Landsstraat 203 bi Blenner, de in’n Noordwesten över Wulmsdörp un Morsen na Thänhusen geiht un in’n Oosten över Groten Huttbargen un Hänsch na Veern an de Bundsstraat 215. Över Reer kummt een in’n Noordwesten in Intschen na de Kreisstraat 9, de in’n Noorden wiedergeiht na Dauben.

De nächste Autobahn is de Autobahn 27 (Afsnidd Bremen–Wasra). De Opfohrt 24b Langwedel liggt so teihn Kilometer in’n Noorden von Aondörp an de K 9.

De nächste Bahnhoff is so bi söven Kilometer wied weg in’n Oosten de Bahnhoff Veern an de Bahnlien Langwedel–Bremen.

 Footnoten 

 Weblenken 

 Websteed över Aondörp un Ritzenbargen (hoochdüütsch)

Kategorie:Oort
Kategorie:Landkreis Veern